Oikeusministeriö 					
oikeusministerio@om.fi

Lausunto asiakkaansuojan kehittäminen julkisissa hyvinvointipalveluissa –raportista
Viite: Lausuntopyyntö 11.4.2011, OM 2/471/2009,
Oikeusministeriön mietintöjä ja lausuntoja 13 / 2011

	 
	Kiitämme ministeriötä lausuntopyynnöstä koskien työryhmän loppuraporttia, mutta samalla haluamme kohteliaimmin tuoda esille, että lausuntopyyntö ei ole koskaan tullut perille. Olemme saaneet tiedon lausuntopyynnöstä välikäsien kautta. Siten olemme joutuneet valmistelemaan lausunnon poikkeuksellisen lyhyessä ajassa, ja varaamme oikeuden toimittaa tarvittaessa myöhemmin täsmennetyn lausunnon.

Asian valmistelu

Ymmärryksemme mukaan alkuperäisen toimeksiannon taustalla olevassa tohtori Hoffrénin raportissa ei ole käsitelty asiaa koulutusalan näkökulmasta. Tämä lienee heijastunut myös ministeriön asettaman työryhmän kokoonpanoon, jossa ei ole ollut varsinaista koulutusalan eikä opetus- ja kulttuuriministeriön edustajaa. Paheksumme, että Sivistystyönantajat ry:tä ei ole huomioitu asian valmistelussa yksityisten koulutuksen järjestäjien, yksityisten ammattikorkeakoulujen ja yliopistojen edustajana. 

Työryhmän raportista ei ilmene, miten ja missä määrin työryhmässä käsitellyt asiat ovat ongelma opetus- ja koulutusalalla.  

Näistä vakavista puutteista huolimatta työryhmä on kuitenkin päätynyt esittämään myös opetus- ja koulutusalaa koskevia merkittäviä ja vaikutukseltaan arvaamattomia muutoksia. 

Koulutusala poikkeaa muista julkisista palveluista

Työryhmässä käsitellyt asiat eivät, mahdollisesti markkinointia lukuun ottamatta, ole koulutusalalle luontevia. Koulutusalalla oppilaan ja opiskelijan omalla aktiivisuudella on merkittävä rooli. Alan luonteesta johtuen kuluttajansuojalain tarkoittamien virheiden määritteleminen on erittäin vaikeaa tai jopa mahdotonta.

Koulutuspalvelut pohjautuvat opetusalan lainsäädäntöön. Jos työryhmässä esille otetut asiat kuitenkin etenisivät säädöksiksi, ne tulee säätää osaksi kunkin alan erityislainsäädäntöä.

	

Sivistystyönantajat ry

Minna-Marika Lindström		Esa-Pekka Kauppinen
elinkeinopoliittinen asiantuntija	asiantuntija

Sivistystyönantajat ry on vuonna 1993 perustettu opetus- ja korkeakoulualan työnantajien edunvalvontajärjestö, joka neuvottelee sekä yliopistojen että yksityisten oppilaitosten yleissitovat työehtosopimukset ja valvoo jäsentensä työmarkkina- ja elinkeinopoliittisia etuja. Yhdistys on Elinkeinoelämän keskusliiton EK:n jäsenliitto.
 
Sivistystyönantajat ry edustaa yli 300 jäsentä, jotka ovat säätiöitä, osakeyhtiöitä, rekisteröityjä yhteisöjä tai julkisoikeudellisia laitoksia. Liiton jäsenten palveluksessa on yli 50.000 työntekijää. Jäsenet edustavat kaikkia koulutusasteita: 

•	yliopistoja ja ammattikorkeakouluja
•	ammatillisia oppilaitoksia ja lukioita
•	peruskouluja
•	vapaan sivistystyön oppilaitoksia (kansanopistoja, kansalaisopistoja, kesäyliopistoja, liikunnan koulutuskeskuksia, opintokeskuksia) 
•	taiteen perusopetuksen oppilaitoksia (kuten musiikkiopistoja)